Denis Suárez ja ha triat. El migcampista gallec, que no està entrant en els plans d’Ernesto Valverde aquesta temporada, vol marxar aquest mateix hivern a l’Arsenal. Unai Emery, amb qui Denis va coincidir al Sevilla la temporada 2014/15 i que va intentar que el gallec no marxés al Vila-real, s’ha tornat a interessar per ell i l’ha convençut per tornar a unir forces. Denis té clar que o se’n va a l’Arsenal en aquest mercat d’hivern o es queda al Barça, però encara falta que es moguin uns quants fils per certificar el moviment. De fet, ara, un cop Denis ha escollit, és el moment dels clubs. Arsenal i Barça, doncs, han de negociar, i les posicions dels uns i dels altres són, ara per ara, oposades. El Barça està interessat a fer caixa amb Denis Suárez, un futbolista que no té lloc a l’equip de Valverde –només ha jugat 221 minuts aquest curs–, però que té un molt bon cartell entre els clubs de primer nivell del futbol europeu, com demostra el fet que el Milan i el València, entre altres entitats, també se l’han volgut endur.

El club blaugrana intentarà aconseguir un traspàs per al gallec, però l’Arsenal no té previst fer una gran inversió en aquest mercat d’hivern i vol una cessió. El Barça, però, no veuria malament una cessió fins a final de temporada amb una opció de compra obligatòria per part del club gunner.